Fine da le urteme decennie d'u V sèchele tuttavie, e angore cchiù jndr'ô corse d'u sèchele successive, 'a lenga greche vè chiane chiane pigghianne 'na chiare preminenze sus quèdde latine. Durande 'u regne de Eraclio I (610-641) 'a koinè greche se 'mbose pure cumme lenga ufficiale de le 'Mbere, pigghianne definitivamende 'u puèste d'u latine. 'U cangiaminde fù ajutate d'a definitive perdite de 'na granna parte de le territorie ca non g'erene grecofone ('n particolare quidde de lenga copte, siriache ed ebraiche a seguite de le conguiste de le Arabe 'ndorne a 'u 650. Oltre ad essere lenga d'ause quotidiane da timbe, 'u greche devende jndre quiste mode pure 'a lenga ausate, jndre 'na forme ca se pò definì esclusive, jndr'à Chieshe, jndr'à letterature e jndre transaziune commerciale. Le vècchie provinge divendene otre tande teme, le guvernatore stratiote e le 'mberatore stesse ere chiamate cu 'u titole greche de basileus, signe d'a oramaie assolute predominanze de quèste lenga jndr'ô 'mbere.